钦定古今图书集成/理学汇编/文学典/第039卷 > 段承根
## 钦定古今图书集成/理学汇编/文学典/第039卷 > 段承根

按《魏书》本传：“承根，武威姑臧人。自云汉太尉颎九世
孙也。父晖，字长祚，身长八尺馀，师事欧阳汤，汤甚器
爱之。有一童子与晖同志。后二年，童子辞归，从晖请
马，晖戏作木马与之，童子甚悦，谢晖曰：‘吾太山府君
子，奉敕游学，今将欲归，烦子厚赠，无以报德，子后位
至常伯封侯，非报也，且以为好’。言终，乘木马腾空而”
去，晖乃自知必将贵也。乞伏炽磐以晖为辅国大将
军、凉州刺史、御史大夫、西海侯。磐子暮末袭位，国政
衰乱，晖父子奔吐谷浑暮璝，暮璝内附，晖与承根归
国。世祖素闻其名，颇重之，以为上客。后晖从世祖至
长安，有人告晖欲南奔，世祖问曰：“何以知之？”告者曰：
“晖置金于马鞯中，不欲逃走，何由尔也？”世祖密遣视
之，果如告者之言，斩之于市，曝尸数日。时有儒生京
兆林白奴钦晖德音，夜窃其尸，置之枯井。女为敦煌
张氏妇，久而闻之，乃向长安收葬。承根好学机辩，有
文思，而性行疏薄，有始无终。司徒崔浩见而奇之，以
为才堪注述，言之世祖，请为著作郎，引与同事。世咸
重其文而薄其行。甚为敦煌公李宝所敬待。承根赠
宝诗曰：“世道衰陵，淳风殆缅。衢交问鼎，路盈访𤦀。徇
竞争驰，天机莫践。不有真宰，榛棘谁揃。”〈其一〉于皇我后，
重明袭焕。文以息烦，武以静乱。剖蜯求珍，搜岩采干。
野无投纶，朝盈逸翰。〈其二〉自昔凉季，林焚渊涸。矫矫公
子。鳞羽靡托。灵慧虽奋，祅氛未廓。凤戢崑丘，龙潜元
漠。〈其三〉数不常扰。艰极则夷。奋翼幽裔。翰飞京师。珥蝉
紫闼。杖节方畿。弼我王度。庶绩缉熙。〈其四〉“自余幽沦。眷
参旧契。庶庇馀光。优游卒岁。”忻路未淹。离辔已际。顾
难分岐。载张载继。〈其五〉闻诸“交旧。累圣叠曜。淳源虽漓。
民怀馀劭。思乐哲人。静以镇躁。蔼彼繁音。和此清调。”
〈其六〉询下曰文，辨讦曰明。化由礼治，政以宽成。勉崇仁
教，播德简刑。倾首景风，迟闻休声。〈其七〉浩诛，承根与宗
钦等俱死。承根外孙长水校尉南阳张令言，美须髯，
言谈举止，有异武人。李琰之、李神儁一时名士，并称
美之